BKD พร้อมเทรด SET วันแรก 26 ก.ค.นี้ เดินหน้ารับเหมาตกแต่งภายในครบวงจร
BKD พร้อมย้ายเทรด SET ในกลุ่มอสังหาริมทรัพย์และก่อสร้าง หมวดบริการรับเหมาก่อสร้าง 26 ก.ค.นี้ ลุยรับเหมาตกแต่งภายในครบวงจร มั่นใจผลงานปีนี้โตต่อ
BKD พร้อมย้ายเทรด SET ในกลุ่มอสังหาริมทรัพย์และก่อสร้าง หมวดบริการรับเหมาก่อสร้าง 26 ก.ค.นี้ ลุยรับเหมาตกแต่งภายในครบวงจรเต็บสูบ มั่นใจผลงานปีนี้โตต่อ
25 ก.ค. 2562

นางนุชนารถ รัตนสุวรรณชาติ ประธานเจ้าหน้าที่บริหาร บริษัทบางกอกเดค-คอน จำกัด(มหาชน) หรือ BKD เปิดเผยว่า ตลาดหลักทรัพย์ได้อนุมัติการย้ายหลักทรัพย์ของ BKD เข้ามาซื้อขายในตลาดหลักทรัพย์แห่งประเทศไทย (SET)ในวันที่  26 ก.ค. 2562 เป็นวันแรก ในกลุ่มอสังหาริมทรัพย์และก่อสร้าง หมวดบริการรับเหมาก่อสร้าง
ทั้งนี้บริษัทยังคงเป้าหมายมุ่งเน้นธุรกิจรับเหมาตกแต่งภายในครบวงจรและธุรกิจที่เกี่ยวเนื่อง เพื่อให้ผลการดำเนินงานของบริษัทมีอัตราการเติบโตอย่างต่อเนื่อง ผลักดันให้รายได้และกำไรของบริษัทเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้น
โดยการที่หุ้น BKD มาซื้อขายในตลาดหลักทรัพย์ (SET) จะส่งผลดีต่อภาพลักษณ์ของบริษัทและหุ้น BKD ให้เป็นที่รู้จักวงกว้างมากขึ้น โดยเฉพาะกลุ่มนักลงทุนสถาบันทั้งในและต่างประเทศ
“มูลค่าหลักทรัพย์ตามราคาตลาด(มาร์เก็ตแคป)ของ BKD ณ.สิ้นสุดวันที่  23 กรกฎาคม 2562 มีมูลค่า 3,034.91 ล้านบาท และมีการซื้อขายที่สม่ำเสมอ คาดว่าหลังจากที่ย้ายหุ้นมาเทรดที่กระดาน SET จะช่วยลดข้อจำกัดในการเข้ามาลงทุนของนักลงทุนสถาบันทั้งในและต่างประเทศ  และทำให้เพิ่มความเชื่อมั่นในหุ้น BKD มากขึ้น”นางนุชนารถ กล่าว
โดยแผนการดำเนินธุรกิจในปีนี้บริษัทยังให้ความสำคัญกับการรับงานทีมีคุณภาพให้ผลตอบแทนที่ดีมากกว่าเน้นปริมาณงาน ช่วงครึ่งปีแรกจะเน้นรับงานภาคเอกชนเป็นหลักสัดส่วนรายได้กว่า 80%  โดยกลุ่มลูกค้าหลักคือกลุ่มโรงแรมและกลุ่มโรงพยาบาล ซึ่งจะมีทั้งการตกแต่งใหม่และการปรับปรุง ปัจจุบันบริษัทมีมูลค่างานในมือประมาณ 1.2 พันล้านบาท
สำหรับแนวโน้มผลการดำเนินงานในปีนี้ยังเติบโตต่อเนื่อง โดยในส่วนของธุรกิจตกแต่งภายในบริษัทได้ตั้งเป้าหมายว่ารายได้จะเติบโตประมาณ 10% โดยหลังจากที่มีการแต่งตั้งคณะรัฐมนตรีเรียบร้อย จะทำให้ภาคเอกชนมีความมั่นใจในการลงทุนมากขึ้น นอกจากนี้จะเริ่มเห็นโครงการลงทุนขนาดใหญ่ของภาครัฐ  ซึ่งบริษัทจะได้รับอานิสงส์จากโครงการลงทุนต่างๆ  ทั้งภาครัฐและเอกชน  อย่างไรก็ตามในปีนี้ยังประเมินว่าสัดส่วนรายได้หลักของบริษัทยังจะมาจากภาคเอกชน ส่วนปีหน้าก็จะเริ่มมีสัดส่วนรายได้จากภาครัฐเพิ่มขึ้น